26.1 Els dormitoris no podran estar, en cap cas, situats en soterranis.
26.2 Disposaran de llum natural i de ventilació directa de l'exterior que garanteixi la perfecta renovació de l'aire.
La superfície mínima d'il·luminació i ventilació serà la dotzena part de la superfície útil del dormitori.
26.3 La distribució dels llits o de les lliteres a cada habitació haurà de permetre sempre la total obertura de les portes i les finestres.
26.4 Les finestres disposaran de qualsevol sistema eficaç que garanteixi l'enfosquiment de l'habitació durant les hores de descans i, en el cas que hi hagi un perill evident d'accidents, disposaran d'un sistema de protecció.
26.5 Cada usuari disposarà d'un espai individual per dormir ¿ja sigui plaça de llit o plaça de llitera¿ dotat, com a mínim, de matalàs amb la seva corresponent funda, coixí i flassada, els quals hauran de trobar-se en tot moment en perfectes condicions higièniques.
També hi haurà d'haver un espai suficient que permeti a l'usuari ordenar i dipositar els seus efectes personals.
26.6 En cas que la instal·lació disposi d'una habitació específica per guardar-hi els efectes personals de més volum, els dormitoris disposaran igualment d'un sistema complementari per deixar-hi i guardar-hi els elements d'ús més freqüent.
26.7 No podrà haver cap dormitori amb una superfície útil mínima inferior a 5 m2.
El cubicatge per usuari no serà inferior a 5 m3 i el mínim d'espai de sòl per llit o llitera serà de 4 m2 de superfície útil.
26.8 L'alçada lliure dels dormitoris mesurada sobre el terra de la superfície útil, ha de tenir, com a mínim, un valor mitjà de 2,25 m, en edificis preexistents, i de 2,50 m en edificis de nova construcció; aquesta alçada es mesurarà des del terra fins, si és el cas, la part més baixa de l'embigat.
26.9 S'entén per superfície útil d'una habitació, la de l'espai que correspon a alçades no inferiors a 1,90 m.
26.10 Per a alçades de dormitoris d'entre 2,25 m i 2,50 m únicament s'acceptarà la col·locació de llits.
26.11 En el cas de dormitoris amb sostres inclinats o situats en mansardes, s'hi acceptarà la col·locació de llits en les alçades compreses entre 1,90 m i 2,50 m, sempre que l'alçada mitjana del dormitori sigui de 2,50 m i es compleixin les determinacions mínimes relatives al cubicatge per usuari i a la superfície per llit o llitera.
26.12 Per tal de facilitar l'accés i garantir, a més, la necessària separació higiènico-sanitària entre els usuaris durant les hores de dormir, la distància entre els laterals longitudinals dels llits o les lliteres no podrà ser inferior a 50 cm.
No obstant, es podran acceptar altres distribucions específiques sempre que es garanteixin l'accessibilitat i la higiene abans esmentades.
26.14 En el cas de lliteres es prendran les mesures oportunes per tal d'evitar accidents per caigudes des dels somiers superiors.
26.15 Els dormitoris no es podran fer servir per emmagatzemar el material de què disposi el grup per a la realització de les seves activitats.
26.16 Es podran acceptar solucions constructives específiques en els dormitoris amb alçades superiors a 2,50 m, sempre que es respectin les limitacions determinades pel que fa a l'alçada, al cubicatge i a la prevenció de caigudes des dels nivells superiors.